যূথিকা : না, এটা প্রণব রায়ের। ‘সাঁঝের তারকা আমি’। তারপরে নজরুলের – ‘দিনগুলি মোর পদ্মেরই দল, যায় ভেসে যায় কালের স্রোতে’ – এইটি আছে। নজরুলের অনেক আছে। এখন হয়তো আমার ঠিক মনে পড়ছে না। কিন্তু নজরুলের প্রচুর গান আমার প্রিয়। নজরুলের আমার সবচেয়ে প্রিয় গান মানে যতো গান আমি করেছি তার মধ্যে সব থেকে আমার প্রিয় গান – ‘ওরে নীল যমুনার জল’, আর ওপিঠে হচ্ছে – ‘তোমার কালো রূপে যাক না ডুবে সকল কালো মম, হে কৃষ্ণ প্রিয়তম’। এটার যেমন সুন্দর সুর দিয়েছিলেন কমল দাশগুপ্ত তেমনি কাজীদা লিখেছিলেন। কাজীদাকে আমার মা একটু অনুরোধ করেছিলেন – আমি সেটা মাকে বলতে বলেছিলাম যে, ‘আমি আধুনিক গান অনেক করেছি। আমার এখন আর আধুনিক গান গাইতে ইচ্ছে হচ্ছে না। আমি ছোটবেলা থেকে ভক্তিমূলক গান ভালোবাসি। মা, তুমি কাজীদার কাছে গিয়ে বলবে যে, রেণু খুব ভক্তিমূলক গান গাইতে ভালোবাসে, আপনি ওকে যদি দুটো ভক্তিমূলক গান লিখে দেন, মানে ছোট মেয়ে গাইবে – সরল-সহজ ভাষায়।’ তা-ও বলেছিলেন মা, ‘সরল ভাষায় যদি দুটো গান রেণুকে লিখে দেন, যূথিকাকে লিখে দেন – সে খুব খুশি হবে।’